REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/218-16

5. oktobar 2016. godine

B e o g r a d

ZAPISNIK

SA 10. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 05. OKTOBRA 2016. GODINE

Sednica je počela u 15,30 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Darko Laketić, Katarina Rakić, Đorđe Milićević, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Žarko Bogatinović, zamenik Aleksandra Markovića, Vesna Rakonjac, zamenik Veroljuba Matića, Goran Nikolić, zamenik Dušice Stojković.

Sednici nisu prisustvovali članovi Odbora: Aleksandar Marković, Dušica Stojković, Aleksandra Đurović, Veroljub Matić, Vojislav Šešelj, Nemanja Šarović, Bojan Pajtić, Nenad Konstantinović i Nenad Čanak.

Pre utvrđivanja dnevnog reda, predsednik Odbora je obavestio prisutne da je sazvao sednicu u roku kraćem od tri dana, zbog neophodnosti da se izvrši popuna upražnjenih poslaničkih mesta, imajući u vidu da je sednica Republičke izborne komisije čiju odluku Odbor razmatra, održana u 14:30 časova.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Odluke Republičke izborne komisije 02 Broj: 013-1506/16 od 5. oktobra 2016. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini (03 broj 013-2343/16 od 5. oktobra 2016. godine);

**Prva tačka dnevnog reda**: Razmatranje Odluke Republičke izborne komisije 02 Broj: 013-1506/16 od 5. oktobra 2016. godine, o dodeli mandata narodnih poslanika radi popune upražnjenih poslaničkih mesta u Narodnoj skupštini (03 broj 013-2343/16 od 5. oktobra 2016. godine);

Predsednik Odbora upoznao je članove i zamenike članova Odbora sa sadržinom Odluke Republičke izborne komisije o dodeli mandata narodnih poslanika radi popune upražnjenih poslaničkih mesta u Narodnoj skupštini i uverenjima o izboru narodnih poslanika: Vesne Ivković, Neđa Jovanović, Jelene Vujić-Obradović, Milisava Petronijevića, Studenke Kovačević, Radoslava Jovića, Mladena Lukića, Vere Paunović i dr Predraga Jelenkovića, kao i procedurom Odbora propisanom članom 199. Poslovnika Narodne skupštine u postupku popune upražnjenih poslaničkih mesta.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnim poslanicima Srđanu Kruževiću, Ivici Dačiću, Aleksandru Antiću i prof. dr Slavici Đukić Dejanović, izabranim sa Izborne liste IVICA DAČIĆ - ''Socijalistička partija Srbije (SPS), Jedinstvena Srbija (JS) - Dragan Marković Palma''; Goranu Kneževiću, Živku Vrcelju, Milanu Krkobabiću, Gordani Predić i Andreji Mladenoviću, izabranim sa Izborne liste ALEKSANDAR VUČIĆ – SRBIJA POBEĐUJE, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Vesne Ivković, Neđa Jovanovića, Jelene Vujić -Obradović i Milisava Petronijevića, izabranih sa Izborne liste IVICA DAČIĆ - ''Socijalistička partija Srbije (SPS), Jedinstvena Srbija (JS) - Dragan Marković Palma''; Studenke Kovačević, Radoslava Jovića, Mladena Lukića, Vere Paunović i dr Predraga Jelenkovića, izabranih sa Izborne liste ALEKSANDAR VUČIĆ – SRBIJA POBEĐUJE, i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Vesni Ivković, Neđu Jovanoviću, Jeleni Vujić – Obradović, Milisavu Petronijeviću, Studenki Kovačević, Radoslavu Joviću, Mladenu Lukiću, Veri Paunović i dr Predragu Jelenkoviću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

\*\*\*

Sednica je završena u 15,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović